

คำสั่งกรมสรรพากร

ที่ ท.ป. 338/2564

เรื่อง  มอบอำนาจให้สรรพากรภาคสั่งและปฏิบัติราชการแทนอธิบดีกรมสรรพากร

เพื่อให้การปฏิบัติราชการตามประมวลรัษฎากรบางกรณีสำหรับสำนักงานสรรพากรภาคเป็นไปโดยสะดวกและรวดเร็ว อาศัยอำนาจตามความในมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน(ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอำนาจ พ.ศ. ๒๕๕๐ และมาตรา 2 แห่งประมวลรัษฎากร อธิบดีกรมสรรพากรจึงมีคำสั่งดังต่อไปนี้

ข้อ 1 ให้เพิ่มความต่อไปนี้เป็น (16) (17) (18) (19) และ (20) ของข้อ 2 ของคำสั่งกรมสรรพากร ที่ ท.ป. 130/2546 เรื่อง มอบอำนาจให้สรรพากรภาคสั่งและปฏิบัติราชการแทน  
อธิบดีกรมสรรพากร ลงวันที่ 10 กันยายน พ.ศ. 2546

“(16) การอนุมัติให้ขยายกำหนดเวลาการยื่นแบบแสดงรายการภาษีเงินได้บุคคลธรรมดา  
ตามมาตรา 3 อัฏฐ วรรคหนึ่ง แห่งประมวลรัษฎากร กรณีผู้มีเงินได้ได้รับเงินได้พึงประเมิน ตามมาตรา40 (1) แห่งประมวลรัษฎากร ที่เป็นเงินตกเบิกย้อนหลังจากหน่วยงานของรัฐซึ่งมิใช่บริษัท  
หรือห้างหุ้นส่วนนิติบุคคล

(17) การอนุมัติให้ผู้จ่ายเงินได้พึงประเมินไม่ต้องออกหนังสือรับรองการหักภาษี  
ณ ที่จ่าย ทันทีทุกครั้งที่มีการหักภาษี ณ ที่จ่าย เฉพาะ**กรณีที่จ่ายเงินให้ผู้มีเงินได้พึงประเมินรายเดียวกันหลายครั้งในปีภาษี**ตามมาตรา 50 ทวิ วรรคสาม แห่งประมวลรัษฎากร

(18) การอนุมัติให้ผู้ประกอบการจดทะเบียนเฉลี่ยภาษีซื้อที่เกิดจากการก่อสร้างอาคารเพื่อใช้ทั้งในกิจการประเภทที่ต้องเสียภาษีมูลค่าเพิ่มและประเภทที่ไม่ต้องเสียภาษีมูลค่าเพิ่มตามส่วนของรายได้ของแต่ละกิจการ กรณีไม่สามารถประมาณการการใช้พื้นที่อาคารเพื่อใช้ในการประกอบกิจการ  
ของตนเอง ตามมาตรา 82/6 แห่งประมวลรัษฎากร ประกอบกับข้อ 2 ข้อ 5 และข้อ 7 ของประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 29) เรื่อง กำหนดหลักเกณฑ์ วิธีการ และเงื่อนไขการเฉลี่ยภาษีซื้อตามมาตรา 82/6 แห่งประมวลรัษฎากร ลงวันที่ 9 มีนาคม พ.ศ. 2535

(19) การอนุมัติให้ผู้ประกอบการจดทะเบียนเปลี่ยนแปลงวิธีการเฉลี่ยภาษีซื้อ ตามข้อ  
2 (3) ของประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 29) เรื่อง กำหนดหลักเกณฑ์วิธีการ และเงื่อนไขการเฉลี่ยภาษีซื้อ ตามมาตรา 82/6 แห่งประมวลรัษฎากร ลงวันที่ 9 มีนาคม  
พ.ศ. 2535

(20) การอนุมัติให้ขยายเวลาประกอบกิจการในนามของผู้ประกอบการจดทะเบียน  
ซึ่งเป็นบุคคลธรรมดาถึงแก่ความตาย ตามมาตรา 85/16 วรรคสอง แห่งประมวลรัษฎากร”

/ ข้อ 2 ให้ยกเลิก ...

ข้อ 2 ให้ยกเลิกความในข้อ 3 ของคำสั่งกรมสรรพากร ที่ ท.ป. 130/2546  
เรื่อง มอบอำนาจให้สรรพากรภาคสั่งและปฏิบัติราชการแทนอธิบดีกรมสรรพากร ลงวันที่10 กันยายน พ.ศ. 2546 ซึ่งแก้ไขเพิ่มเติมโดยคำสั่งกรมสรรพากร ที่ ท.ป. 246/2558 เรื่อง  
มอบอำนาจให้สรรพากรภาคสั่งและปฏิบัติราชการแทนอธิบดีกรมสรรพากร ลงวันที่ 2 มิถุนายน  
พ.ศ. 2558 และให้ใช้ความต่อไปนี้แทน

“ข้อ 3 มอบอำนาจให้นักวิชาการสรรพากรเชี่ยวชาญ ที่ปฏิบัติราชการ  
ณ สำนักงานสรรพากรภาคสั่งและปฏิบัติราชการแทนอธิบดีกรมสรรพากร ตามที่กำหนดไว้ในข้อ 2 (2) (3) (4) (5) (6) (7) (8) (9) (10) (16) (17) (18) (19) และ (20) ในเขตท้องที่สำนักงานสรรพากรภาคนั้น”

ข้อ 3 คำสั่งนี้ให้ใช้บังคับสำหรับคำขออนุมัติที่ยื่นต่อกรมสรรพากร ตั้งแต่  
วันที่ 1 มกราคม พ.ศ. 2565 เป็นต้นไป

สั่ง ณ วันที่ 15 พฤศจิกายน พ.ศ. 2564

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร